Γ.Σ. Πάικο Γουμένισσας

Ιστορικό

Ο Γυμναστικός Σύλλογος Πάικο Γουμένισσας ιδρύθηκε το 1950 και πήρε την ονομασία του από το ομώνυμο όρος που δεσπόζει στην ευρύτερη περιοχή της επαρχίας Παιονίας. Πρώτος πρόεδρος του συλλόγου ήταν ο Γεώργιος Γιούγας και τον στελέχωσαν επίσης οι Χρ. Σιάλδας,  Παν. Μανδράς, Γεωρ. Σαμαράς, Τρ. Σιάλδας, Λαζ. Σιώτας,  Αθ. Καμπάς και Πετ. Τζιάνας, οι οποίοι και θεωρούνται ως ιδρυτές του συλλόγου. 
Αρχικά μετείχε στα πρωταθλήματα της Ε.Π.Σ. Μακεδονίας μαζί με όλα τα υπόλοιπα σωματεία του νομού Κιλκίς. Το 1960 δημιουργήθηκε η Ε.Π.Σ. Κιλκίς στα πρωταθλήματα της οποίας μετέχει από τη σεζόν 1960-61 και ξεχώρισε από την πρώτη στιγμή, έχοντας ανέκαθεν πρωταγωνιστικό ρόλο. Μέχρι σήμερα έχει αγωνιστεί μόλις 2 φορές στο πρωτάθλημα της Β΄ Κατηγορίας, καθώς όλες τις υπόλοιπες αγωνίζεται στην κορυφαία κατηγορία των πρωταθλημάτων της Ε.Π.Σ. Κιλκίς. Το 1967 αναδείχθηκε πρωταθλήτρια Α΄ Κατηγορίας Ε.Π.Σ. Κιλκίς για πρώτη φορά στην ιστορία του. Το 1971 κατέκτησε για 2η φορά το πρωτάθλημα και συμμετείχε στην προκριματική φάση του ειδικού πρωταθλήματος ανόδου, όπου αποκλείστηκε από τον Πυρσό Γρεβενών και έχασε το δικαίωμα συμμετοχής στη φάση των ομίλων για την άνοδο στην Β΄ Εθνική κατηγορία. 
Το 1974 ισοβάθμησε στην 1η θέση της Α΄ Κατηγορίας με την Α.Ε. Πολυκάστρου και οδηγήθηκαν σε αγώνα κατάταξης όπου και ηττήθηκε στην παράταση με 3-2, ενώ την ίδια χρονιά έφτασε μέχρι και τον τελικό του κυπέλλου Ε.Π.Σ. Κιλκίς όπου συνάντησε ξανά την ομάδα του Πολυκάστρου και ηττήθηκε με 3-1. Το 1978 αναδείχθηκε για δεύτερη φορά πρωταθλήτρια Ε.Π.Σ. Κιλκίς νικώντας διαδοχικά στα μπαράζ ανόδου με 1-0 τον Απόλλων Ευρωπού και με 1-0 τον Ποντιακό Νέας Σάντας και κέρδισε την άνοδο στην Εθνική ερασιτεχνική κατηγορία, τρίτη τη τάξει εθνική κατηγορία. Στην Εθνική ερασιτεχνική αγωνίστηκε τη σεζόν 1978-79, όπου συμμετείχε στον 4ο όμιλο και υποβιβάστηκε.
Το 1986 κατέλαβε την πρώτη θέση του 2ου ομίλου Α΄ Κατηγορίας Ε.Π.Σ. Κιλκίς χάνοντας όμως τον τίτλο από τον πρωταθλητή του 1ου ομίλου Ποντιακό Νέας Σάντας, από τον οποίο ηττήθηκε με 1-0 στην παράταση. Το 1987 τερμάτισε στην κορυφή του 2ου ομίλου και κατέκτησε τον τίτλο και την πολυπόθητη άνοδο στην Δ΄ Εθνική κατηγορία, νικώντας στο μπαράζ τον πρωταθλητή του 1ου ομίλου Αχιλλέα Κιλκίς με 1-0 στην παράταση. Τη σεζόν 1987-88 αγωνίστηκε στον 2ο όμιλο της Δ΄ Εθνικής, γνωρίζοντας τον υποβιβασμό. Την αμέσως επόμενη χρονιά κατέλαβε αήττητος την 1η θέση του 2ου ομίλου Α΄ Κατηγορίας Ε.Π.Σ. Κιλκίς και νικώντας στο μπαράζ την πρωτοπόρο του 1ου ομίλου Α.Ε. Πεδινού με 3-0, κέρδισε την επάνοδο στην Δ΄ Εθνική.
Τη σεζόν 1989-90 πρωταγωνίστησε στο πρωτάθλημα της Δ΄ Εθνικής τερματίζοντας στην 3η θέση του 1ου ομίλου πίσω από την πρωταθλήτρια Ασπίδα Ξάνθης και τον Πανδραμαϊκό, η οποία δεν απέφερε την άνοδο στην Γ΄ Εθνική. Την επόμενη χρονιά υποβιβάστηκε, ωστόσο όμως παράλληλα κατέκτησε το κύπελλο Ε.Π.Σ. Κιλκίς για πρώτη φορά, νικώντας με το επιβλητικό 5-0 στον τελικό τον Κεραυνό Χωρυγίου και αξιοσημείωτα έφτασε μέχρι τους 8 του Κυπέλλου Ελλάδας ερασιτεχνών. 
Τη σεζόν 1991-92 ισοβάθμησε στην 1η θέση της Α΄ Κατηγορίας με την Α.Ε. Πεδινού από την οποία όμως ηττήθηκε στο μπαράζ ανόδου με 1-0, για να αναδειχθεί πρωταθλήτρια Ε.Π.Σ. Κιλκίς την επόμενη χρονιά (1992-93) και να κατακτήσει τελικά την άνοδο. Επίσης την περίοδο 1992-93 υπήρξε φιναλίστ του κυπέλλου Ε.Π.Σ. Κιλκίς, όπου στον τελικό ηττήθηκε με 2-1 από τον Αχιλλέα Κιλκίς. Η παρουσία του όμως στην Δ΄ Εθνική ήταν σύντομη, καθώς τη σεζόν 1993-94 υποβιβάστηκε και όλες τις επόμενες χρονιές αγωνίστηκε στο πρωτάθλημα της Ε.Π.Σ. Κιλκίς, με καλύτερη επίδοση την κατάληψη της 2η θέσης τις σεζόν 1994-95 και 1995-96. Τη σεζόν 1998-99 αναδείχθηκε κυπελλούχος Ε.Π.Σ. Κιλκίς για δεύτερη φορά, νικώντας στον τελικό με 3-2 στα πέναλτι τη Δόξα Χέρσου.
Τη σεζόν 2007-08 κατέκτησε το πρωτάθλημα Ε.Π.Σ. Κιλκίς και την επάνοδο στην Δ΄ Εθνική, ενώ έφτασε και στον τελικό του κυπέλλου Ε.Π.Σ. Κιλκίς όπου νικώντας τον Κιλκισιακό με 5-4 στα πέναλτι αναδείχθηκε παράλληλα κυπελλούχος κάνοντας έτσι το νταμπλ. Την περίοδο 2008-09 αγωνίστηκε στην Δ΄ Εθνική γνωρίζοντας τον υποβιβασμό, αποτελώντας την τελευταία παρουσία του στην τέταρτη τη τάξει εθνική κατηγορία. Το 2016 και ύστερα από 8 χρόνια αναδείχθηκε ξανά πρωταθλητής Ε.Π.Σ. Κιλκίς νικώντας στον τελικό του πρωταθλήματος της σεζόν 2015-16 τον Π.Α.Ο.Ν. Επταλόφου με 5-2 στην παράταση και προκρίθηκε στο ειδικό πρωτάθλημα ανόδου για την άνοδο στην Γ΄ Εθνική, χωρίς όμως επιτυχία καθώς τερμάτισε τελευταίος στην 4η θέση του 3ου ομίλου πίσω από τον πρωταθλητή Αλμωπό Αριδαίας, την δευτεραθλήτρια Φ.Α.Σ. Νάουσα και τον Μ.Γ.Ο. Στρατωνίου.